På Brønderslev Station er perronen 26 centimeter høj. Togvognene der kommer til stationen er bare en del højere over jorden - helt præcist 55 centimeter - og det er lidt af et problem. At det er et problem, er der ikke meget diskussion om. Men at Banedanmark nu udsætter udbedringen af problemet til 2025 og kalder det en uhensigtsmæssig, men ufarlig situation, får nu borgmesteren og borgerforeningen til at reagere. Onsdag meldte kommunens borgmester, Mikael Klitgaard (V), ud, at han ville sende et klagebrev til Banedanmark, og kaldte udsættelsen 'forkastelig'. Nu følger den lokale borgerforening, Borger 9700, trop. - Vi er voldsomt kede af det. Vi kommer til at sende et brev til Banedanmark, og er der andet, vi kan gøre, så gør vi gerne det, siger formand for Borger 9700, Jens Tofting. Utrygt Banedanmark forklarede torsdag til TV2 Nord, at udsættelsen skyldes, at det ikke vil være muligt at indhente et acceptabelt entreprenørtilbud i Nordjylland før 2025. Samtidig understregede de, at ´perronen fungerer, og selvom den er uhensigtsmæssig, er den sikker'. Det er de dog ikke enige i hos borgerforeningen. - Det er nok ikke utrygt, hvis man er 18 år og ikke har nogen udfordringer. Men hvis du døjer med dine ben eller har en barnevogn med, så kan det nærmest ikke lade sig gøre at komme ud og ind. Så jeg vil kalde det utrygt, siger Jens Tofting. Tidligere har TV2 Nord fortalt om en episode, hvor en gangbesværet faldt på vej ud af toget, og ifølge Jens Tofting er det for meget at kalde situationen sikker. Formanden fortæller, at foreningen har været involveret i sagen, siden den blev dannet for ni år siden. De har altid fået pæne svar på deres henvendelser, men det har været op ad bakke at få problemet løst. Nu må de vente tre år endnu. - Jeg havde gerne set, at det var afsluttet. Vi må håbe, at der ikke sker ulykker i den mellemliggende tid, siger Jens Tofting. Se indslaget med borgmesterens reaktion

Referat:
Borgerforeningen vil nu sende endnu et brev til Banedanmark.